Diari Oficial de la Generalitat Valenciana


Sumari del DOGV 3444, del 01-03-1999 (1999/999)

RESOLUCIÓ de 26 de gener de 1999, del conseller d'Obres Públiques, Urbanisme i Transports, relativa a les modificacions de les Normes Subsidiàries números 3, 4 i 5, del Planejament Municipal de Miramar.
----------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3444

Data del DOGV
:   01-03-1999

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1999/999


Data del document
:   26-01-1999

Organisme emissor
:   Conselleria d'Obres Públiques,Urbanisme i Transports

Tipus de document
:   Resolució

Descriptors 

:   * Miramar
    * pla d'urbanisme

RESOLUCIÓ de 26 de gener de 1999, del conseller d'Obres Públiques, Urbanisme i Transports, relativa a les modificacions de les Normes Subsidiàries números 3, 4 i 5, del Planejament Municipal de Miramar. [1999/M999]
  
Vist l'expedient relatiu a les modificacions de les Normes Subsidiàries números 3, 4 i 5, del Planejament Municipal de Miramar (València), i de conformitat amb els següents
  
Antecedents de fet
  
Primer
  
El projecte es va sotmetre a informació pública mitjançant acord del Ple de l'Ajuntament en sessió celebrada el dia 31 de març de 1998. Després del pertinent període d'exposició pública, va haver una sola al·legació a la modificació número 5. En data 25 d'agost de 1998, el Ple de l'Ajuntament de Miramar va aprovar provisionalment l'expedient.
  
Segon
  
El projecte de modificacions consta de memòria i plans d'informació i ordenació.
  
Tercer
  
En data 26 de juny de 1998, el sotssecretari d'Urbanisme i Ordenació Territorial, va emetre un informe amb caràcter previ a aquestes modificacions, en el qual es van realitzar diverses observacions a tenir en compte en fases posteriors.
  
Quart
  
Durant la tramitació de l'expedient s'han rebut els següents informes sectorials:
  
- Informe emés pel Servei d'Explotació de Vies i Obres de la Diputació Provincial en data 9 de desembre de 1998 en sentit favorable.
  
- Informe emés per la Divisió de Carreteres de la Direcció General d'Obres Públiques de la Conselleria d'Obres Públiques, Urbanisme i Transports el 2 de juny de 1998, de caràcter favorable amb les següents apreciacions:
  
1. Cal preveure la connexió de la Ronda de Ponent en la rotonda situada al final de la Ronda de Llevant.
  
2. El carrer de Canyamel hauria de tenir únicament sentit des del marge dret des de la Ronda de Llevant, ja que no és desitjable que tinga dos sentits en interseccionar tan pròxima a la rotonda.
  
3. Ha de millorar-se també la connexió del vial de la M1 amb la rotonda d'inici de la Ronda de Ponent.
  
- Informe emés per la Direcció General de Costes del Ministeri de Medi Ambient de 26 de maig de 1998 i 27 d'octubre de 1998, en sentit favorable, si bé les discordances en la fixació de la delimitació maritimoterrestre es resoldran a favor del projecte de delimitació d'aprovat.
  
- Dictamen de l'Ajuntament de Piles, segons acord del Ple celebrat el 15 de maig de 1998, en el qual referit a la modificació número 4 fa constar que la rotonda plantejada en la carretera VP-1016, es trobaria a 450 metres de la que planteja el Projecte d'Homologació de les Normes Subsidiàries per a enllaçar aquesta carretera amb el camí Racó, qüestió que repercutiria en el trànsit d'aquesta carretera comarcal.
  
- Informe de la Conselleria de Cultura, Educació i Ciència, rebut el 10 de setembre de 1998, i que consta en l'expedient remés per l'ajuntament, en sentit favorable respecte del punt 5 i en sentit desfavorable respecte dels punts 3 i 4.
  
Cinquè
  
L'Ajuntament de Miramar, en data 18 de setembre de 1998, remet nova documentació per tal de solucionar les observacions realitzades en l'informe del sotssecretari d'Urbanisme i Ordenació Territorial.
  
Sisè
  
El municipi de Miramar té normes subsidiàries homologades a la Llei 6/1994, de 15 de novembre, de la Generalitat Valenciana, Reguladora de l'Activitat Urbanística per acord de la Comissió Territorial d'Urbanisme de València, de data 17 de desembre de 1997.
  
Setè
  
La Comissió Informativa de la Comissió Territorial d'Urbanisme de València, en sessió celebrada el 10 de desembre de 1998, va emetre un informe relatiu al projecte que ens ocupa, i va complir així el que preceptua l'article 11 del Decret 77/1996, de 16 d'abril, del Govern Valencià, pel qual s'aprova el reglament dels òrgans urbanístics de la Generalitat Valenciana.
  
Vuitè
  
La Comissió Territorial d'Urbanisme de València, en sessió celebrada el 17 de desembre de 1998, va adoptar, entre altres, l'acord d'aprovar definitivament la modificació número 3, emetre un informe favorable de la modificació número 5 i elevar al conseller d'Obres Públiques, Urbanisme i Transports una proposta per a la seua aprovació definitiva i no elevar a ple la modificació número 4
  
Fonaments de dret
  
Primer
  
Respecte del procediment, en aquest cas, s'han observat les prescripcions legalment establertes per a les modificacions de planejament d'aquesta índole, que estan constituïdes pels articles 38 i 39 per remissió de l'article 55.1, de la Llei 6/1994, de 15 de novembre, de la Generalitat Valenciana, Reguladora de l'Activitat Urbanística (a partir d'ara, LRAU). Així mateix, s'han sol·licitat els diferents informes preceptius.
  
Segon
  
La documentació està completa, als efectes del compliment del que preceptua l'article 27 de la LRAU.
  
Tercer
  
Quant al fons de l'assumpte, la modificació número 5 de les Normes Subsidiàries té per objecte:
  
L'adaptació d'alineacions a la realitat existent, en una àrea del sòl urbà de la zona de platges ubicat entre l'avinguda del Mediterrani, el barranc de Sotaia, el vial número 2 i la Ronda Sud Platges.
  
En concret es planteja un reajustament de l'alineació de la Ronda Sud, adaptació de les alineacions de l'edificació a l'existent, adaptació de l'àrea de protecció de canals a la canalització existent i al projecte aprovat per la Confederació, modificació de la forma de les zones verdes mantenint-se la seua superfície i substitució de l'ús dels espais privats per ús mixt espai lliure, aparcament privat, motivat per la seua irregularitat.
  
Per una altre costat, en la documentació remesa el 18 de setembre de 1998, es dibuixa la delimitació maritimoterrestre
  
Quart
  
Les determinacions contingudes en la modificació número 5 es consideren correctes des del punt de vista de les exigències de la política urbanística i territorial de la Generalitat, tal com recull l'article 40 de la LRAU, de manera que no s'aprecien objeccions ni impediments urbanístics legals que obstaculitzen l'aprovació definitiva d'aquesta modificació de les Normes Subsidiàries de Miramar. No obstant això, per tal com la modificació número 5 comporta com a conseqüència del seu objecte una diferent qualificació o ús urbanístic de zones verdes anteriorment previstes, es requereix un informe previ del Consell Superior d'Urbanisme, substituït per informe del conseller d'Obres Públiques, Urbanisme i Transports, amb l'informe previ de la Comissió Territorial d'Urbanisme, en aplicació de la disposició transitòria novena de la LRAU, de conformitat amb el que estableix l'article 55.4 de la LRAU. Sense que siga preceptiu el dictamen del Consell Jurídic Consultiu de la Comunitat Valenciana, previst en la Llei 10/1994, de 19 de desembre, de la Generalitat Valenciana, com ha posat de manifest aquest òrgan consultiu en reiterats dictàmens.
  
Cinqué
  
El conseller d'Obres Públiques, Urbanisme i Transports és competent per a l'aprovació definitiva d'aquest expedient, en virtut del que estableix l'article 38.3 de la citada Llei Reguladora de l'Activitat Urbanística, en relació amb l'article 6 del Decret 77/1996, de 16 d'abril, del Govern Valencià, pel qual s'aprova el reglament dels òrgans urbanístics de la Generalitat Valenciana.
  
Vists els preceptes legals citats i altres de concordats i pertinent aplicació, resolc:
  
Emetre un informe favorable d'aquest expedient i, en conseqüència, aprovar definitivament la modificació número 5 de les Normes Subsidiàries de Planejament de Miramar
  
Aquesta resolució entrarà en vigor el mateix dia en què es publique en el Diari Oficial de la Generalitat Valenciana.
  
Contra aquesta resolució, que posa fi a la via administrativa, es podrà interposar recurs contenciós administratiu, davant la Sala Contenciosa del Tribunal Superior de Justícia de la Comunitat Valenciana en el termini de dos mesos, comptadors des de l'endemà de la notificació o publicació d'aquesta, de conformitat amb el que disposen els articles 10 i 46 de la Llei Reguladora de la Jurisdicció Contenciosa Administrativa, de 13 de juliol de 1998. Tot això, sense perjudici que puga exercir qualsevol altre recurs que estime oportú.